Asker kulturhus

Asker kulturhus er et kommunalt kulturhus i Asker sentrum i Asker kommune. Kulturhuset ble først åpnet i 1982, og gjenåpnet høsten 2004 etter en omfattende ombygning og utvidelse. Bygget har seks etasjer, med glassfasade ut mot torget Bakerløkka. Asker bibliotek holder til i første etasje ut mot Bakerløkka, mens Asker kino holder til i underetasjen. Kulturhuset har tre saler med inngang fra andre etasje: Teatersalen med 509 plasser, Multisalen med 236 plasser og Radar scene med 150 ståplasser. I andre etasje er det også utstillingslokaler. Asker kulturskole, som holder til like nord for Asker sentrum, benytter i ulike sammenhenger kulturhusets lokaler. Bygget huser kontorer og møterom for kulturhusets administrasjon samt forskjellige enheter i tredje, fjerde og femte etasje. I toppetasjen er det festlokaler til utleie, og næringslokaler. På gateplan ut mot handlegaten Strøket ligger en italiensk restaurant. Asker kulturhus har dessuten et seniorsenter for de over 67 år og kulturverksted for unge mellom 13 og 20. Skulpturen «Don’t be a Stranger» av Irene Nordli ble avduket høsten 2006 som del av kulturhusets utsmykning. Denne populære skulpturen ruver ved hovedinngangen fra Bakerløkka. Kulturhuset ble presentert i arkitekturtidsskriftet Byggekunst nr. 7, 2005. Referanser Eksterne lenker (no) Offisielt nettsted (en) Asker kulturhus – kategori av bilder, video eller lyd på Commons Presentasjon av kulturhuset på arkitektens nettsted Visuell presentasjon av skulpturen «Don’t be a Stranger» på kunstnerens nettsted